Minn Diċembru 2014 sa April 2016, il-Kunsill Ewropew ħabbat wiċċu ma' sfidi politiċi kritiċi. Dawn jinkludu flussi mingħajr preċedent ta' persuni li jfittxu asil u migranti irregolari, il-ħtieġa li jiġi evitat il-ħruġ tal-Greċja miż-żona tal-euro u l-imperattiv li jinstab ftehim ġdid għar-Renju Unit qabel referendum dwar is-sħubija tiegħu fl-UE (Ġewwa/Barra). Il-mexxejja Ewropej kellhom jirrispondu wkoll għal konflitti militari fil-viċinat u t-theddida tat-terroriżmu. F'dan ir-rapport, il-President Donald Tusk iħares lura lejn il-ħidma tal-Kunsill Ewropew mindu ħa l-kariga tiegħu fl-1 ta' Diċembru 2014, u jipprovdi r-rakkont personali tiegħu tad-deċiżjonijiet prinċipali meħuda mill-mexxejja Ewropej minn dakinhar 'l hawn. "Il-politika reġgħet lura fl-Ewropa, reġgħet lura l-istorja, u fi żminijiet bħal dawn hi meħtieġa t-tmexxija u l-unità politika...L-Ewropa qiegħda timmatura fi żmien ta' kriżi u deċiżjonijiet iebsa. Fejn ħafna jaraw biss eżiti negattivi, jien ikkonċentrat fuq l-imperattiv li l-kisbiet ewlenin tal-Unjoni jiġu ppreservati — Schengen, iż-żona tal-euro u s-suq uniku — matul perjodu ta' instabbiltà. Ser inkompli nibni kunsens fost il-mexxejja tal-UE u nsib l-unità irrispettivament minn kemm ikun diffiċli l-proċess." Għal referenza futura, il-pubblikazzjoni tinkludi l-konklużjonijiet kollha tal-Kunsill Ewropew u dikjarazzjonijiet magħżula minn Diċembru 2014 sa April 2016.